बच्चेसँ सामाजिक काज आओर गतिविधिमे रुचि छल। विभिन्न स्वरूपक कार्यक्रममे सहभागिता दैत प्रायः 2005-06 ईस्वी सँ सामाजिक गतिविधिमे सक्रिय रहलहुँ। कने पाएर-पाँखि भेलाक पश्चात राजनीतिमे सेहो सक्रियता बड़हब शुरू भ' गेल छल। एखनहु मोन पड़ैत अछि 2009 ईस्वी मे भेल लोकसभा चुनाव मे एक दिन कोचिंग स्कूल-छोड़ि भोर सँ राति धरि एक गोट राजनीतिक दलक उम्मीदवारक सँग अपन प्रखंडक प्रायः सब पंचायतक भ्रमण क' लेलहुँ। डर सेहो मोन मे बैसल छल, गाम पर जायब त' स्वागत कोन विधा मे होयत से नहि जानि। अस्तु! 2009 सँ आगू 2016 के विधानसभा चुनाव धरि हर एक पंचायत स्तर सँ विधानसभा सभा आओर लोकसभा चुनाव मे सक्रियता रहल। मोन मे किछु विशेष करबाक ललक छल जेकर बाट जोहि रहल छलहुँ। वर्ष 2016 के अंत में एक गोट संगठन सँ जुड़लहुँ जाहि संगठनक गतिविधि, विचारधारा, क्रियाशीलता के प्रायः डेढ़ वर्ष सँ वॉच क' रहल छलहुँ। इ' हमर सौभाग्यक गप अछि जे आइ हम मिथिला स्टूडेंट यूनियन (MSU) केर राष्ट्रीय प्रवक्ता छी।
 2017 के शुरूआती महिना फरवरी मे दरभंगा के लहेरियासराय मे मनोज चौधरी नामक एक गोट व्यापारी केँ किछु अपराधी सभक द्वारा दिन-दहाड़े जिबिते जड़ा देल गेलनि। हमरा लोकनि जोड़गर प्रतिकार कयलहुँ। पूरा जिला आओर सँग - सँग आसपास कतेको जिला विषय पर आंदोलित भेल। मोन अछि लहेरियासराय टावर लग रोड जाम क' केँ हम सभ बैसल रही आओर जखन पुलिस हमरा सभक मांग पर वार्ता-काज कएने बिना ओकरा तोड़बाक असफल प्रयास कएलक त' बीच रोड पर देह ओछा के सूति रहल रही। एना त' छोटे उमर सँ जब्बर आओर ढीठ प्रवृत्ति के रहल छी त' शासन प्रशासन सँ विभिन्न अवसर पर मुखर भ' सवाल-जवाब कएने रही आओर करैत रहल रही मुदा प्रत्यक्ष प्रतिकारक ई पहिल अनुभव छल।
 आगू नैंसी हत्याकांड, LNMU आमरण अनशन, 15 नवम्बर 2017 के ऐतिहासिक आंदोलन सन तमाम तरहक आंदोलन, प्रतिकार, गतिविधिकेँ माध्यमसँ एक गोट सम्पूर्ण संगठनकर्ता, सामाजिक कार्यकर्ता बनबा दिस अग्रसर होइत रहलहुँ। आइ 5 वर्षक सामाजिक सांगठनिक जीवन मे अथाह नीक-बेजाए, अनुकूलसँ प्रतिकुलतम परिस्थितिक अनुभव समेटने छी। सांगठनिक आओर सामाजिक जीवन मे प्रतिकार-आंदोलनकेँ सबसँ महत्वपूर्ण भूमिका होइत छैक। हमरा लोकनि 2016 सँ आइ धरि दर्जनों विषय पर आंदोलन कयलहुँ। कतेको मे बहुत बेसी सफलता भेटल त' कतेको अधर मे छैक आ कतेक मे अपेक्षित परिणाम नहियो भेटल।
 संगठनक माध्यमसँ जतेक रास विषय पर धरातलीय वा वैचारिक आंदोलन पसारल गेल ओहिमे पलायनक विषय हमर सब सँ नजदीकी रहल विषय अछि। कारण अनेक अछि आओर एकोटा एहन कारण नहि जाहि सँ एक गोट मैथिल वास्ता नहि रखैत छथि। बच्चे सँ देखने छी आस पड़ोस के तमाम चचा-कका, सब ज्येष्ठ भ्राता, स'र-सम्बंधित सबगोटे बाहर आन-आन शहर प्रदेश मे प्रवासित छथि। जखन बच्चा रही आओर पलायन सन अभिशाप सँ अचेतन रही त' इ सब सामान्य लगैत छल। अज्ञानतावश कएक बेर त' इ सोचि गौरवक बोध होइत छल जे हमर फलाँ चचा, भाईजी बाहर मे रहैत छथि। पिताजी सम्पूर्ण किसान छथि आओर पूरा जीवन गाममे रहल छथि से कतेक बेर इहो लगैत छल जे हमरो बाबूजी परदेश मे कियैक नहि रहैत छथि, फलाँ के पापा, भाईजी कतेक चॉकलेट-बिस्कुट, विभिन्न पर्व त्योहार पर रुपैया-पाई वस्त्र इत्यादि पठबैत छैक। यद्यपि एहन सन विचार अबोध अवस्थाक कारणे अबैत छल तथापि आइ जखन इ बात एतय लिखी रहल छी त' सहजहि देह सिहरि उठैत अछि।
 आइ जखन अपन क्षेत्रक पलायनक दंश झेलि रहल यौवन विहीन, ऊर्जा विहीन खाली आओर सुस्त भ' चुकल, गाम सभके देखैत छी त' एकर दुष्परिणाम सहजहि भीतर सँ आंदोलित क' दैत अछि। हमरा सालों सँ पलायनक अभिशाप हटेबाक लेल, तमाम प्रकार रोजगारक अवसर केँ सृजन लेल, बन्द पड़ल उद्योग धंधा के चालू करएबा जेहन विषय पर संवाद, जनजागरण, आंदोलन करैत एलहुँ। कोनो समस्या के पाछू कोनो ने कोनो कारण होइत छैक। आइ अपन अनुभवक आधार पर अहाँ सभक बीच पलायनक मूल कारण पर अपन बात राखि रहल छी। एकरा पढ़ि आओर चिंतन करी संवाद करी चूंकि हमरा लोकनि सदति कहैत छी जे समस्या के समाधान ओहि पर सकारात्मक चिंतन आओर संवादेसँ संभव अछि।
 पलायन पर गप आरंभ करबाक संगे सब सँ पहिल आओर मूल प्रश्न यैह अबैत अछि जे आखिर पलायन लेल हम सब कियैक बेबस छी?
 (i) औद्योगिक विपन्नता - मिथिला पछिला शताब्दीक शुरूआते सँ औद्योगिक रूपें बहुत सम्पन्न क्षेत्र छल। अंग्रेजी शासनकालक समय मे एतय चीनी मिल जेहन अनेक उद्योग धंधा फल-फूला रहल छल। समयक सँग देशक बाँकी हिस्सा विकासक गाड़ी पर आगू बड़हैत गेल मुदा राजनीतिक उपेक्षा, बदलाव लेल इच्छाशक्ति के अभाव इत्यादि कारण सँ मिथिला निरन्तर उद्योगविहीन बनैत चलि गेल। जखन देशके दोसर हिस्सा मे नब उद्योग धंधे शुरू भ' रहल छल ओहि कालखंड मे मिथिला के चीनी मिल, जुट मिल, सुत मिल, पेपर मिल, सिल्क उद्योग समेत अन्याय अनेकों तरहक उद्योग धंधे बन्द होइत गेल। बन्द पड़ल लोहट चीनी मिल, अशोक पेपर मिल एकर उदाहरण अछि।
 उद्योगके बन्द होयबाक कारण विभिन्न स्वरूप मे ओहि उद्योगों सँ जीवन यापन करय वाले मजदूर वर्ग के लोग दिल्ली बम्बई पंजाब जेहन शहर मे जाके तरकारी बेचब,
ठेला-रिक्शा चलाएब, धान-गेंहू रोपब/काटब, अमीर लोकके घर/अपार्टमेंटक दरबानी करब, सेठ साहूकार के गाड़ी चलायब जेहन काज करय लागल।
 (iI) खेती घाटाक सौदा- खेती के घाटाक सौदा बनैत जायब मिथिला जेहन क्षेत्रसँ पलायनक एक बहुत नमहर कारक अछि। मिथिला आओर बिहारक अर्थव्यवस्था कृषि आधारित अछि। एतय अधिकतर लोक अपन जीवन यापन करबाक लेल खेती-बाड़ी पर निर्भर रहल अछि। लेकिन किसानक निरंतर बदहाली हुनका लोकनि के कृषि कार्य सँ धीरे-धीरे दूर करैत गेल। सरकार सब सेहो किसानक समस्या के समाधान पर गम्भीरता सँ काज नहि कएलक। समयके साथ एक साल बाढ़ि एक साल सुखाड़क मारि,
समुचित खाद बीज आओर कीटनाशकक अनुपलब्धता, समुचित सिंचाई व्यवस्था के अनुपलब्धता, गाँव-गाँव स्टेट बोर्डिंग बंद होयब, सरकारक नीति मे निरंतर किसानक उपेक्षा, कृषि काज में वैज्ञानिक प्रणाली के अप्रचलित रहब, जेहन अनेकानेक कारण रहल अछि जाहि सँ कृषि निरंतर घाटाक सौदा बनि गेल। फलस्वरूप जाहि किसानक पास 3-4 बीघा तक जमीन छनि ओहो कृषि कार्य के प्राथमिकता नहि द' और बेहतर अर्थोपार्जनक लेल रोजगारक तलाश मे शहरक बाट धयलनि।
 (iii) लोकक मानसिक अवधारणा - आय पलायन मिथिलाके कण कण मे अहि तरहे समा गेल अछि जे मिथिला के लोक एकरा भाग्य मे लिखल और नियति बुझि बैसल छथि। दशकों स' रोजगार आओर अर्थोपार्जनक लेल पलायन एहन व्यवस्था बनल अछि जे आजुक समयमे कोनो व्यक्तिके आर्थिक तौर पर सबल आओर संपन्न होयबाक लेल ओहि व्यक्तिके पलायनके पहिल शर्त्त मानल जाइत अछि। इ मानसिकता दु दिन वा दु साल मे नहि बनल अछि। इ दशकों सँ चलि आबि रहल पलायनक परम्पराक असर अछि जे मिथिलाक लोक आइ इ सोचि तक नहि पबैत छथि जे मिथिला मे रहिके कियो अपन आओर अपन परिवारके लेल जीविकोपार्जन क' सकैत अछि। अहि मानसिकताक कारणे कोनो उद्यमशील व्यक्ति मिथिला मे रोजगारपरक व्यवसायिक क्रियाकलाप करबाक जोखिम नहि ल' रहल छथि जेकर कारणे निजी क्षेत्र मे सेहो रोजगार उपलब्धता नहि भ' पाबि रहल अछि।
 एकर आरो कतेक दुष्परिणाम अछि। कतेक बेर हमरा लोकनि देखैत छी गांममे लोकके खेतीबारी, निर्माण कार्य जेहन काजक लेल मजदूर नहि भेटैत अछि आओर ओहि गाँमके सैकड़ों मजदूर हजारों किलोमीटर दूर रोजीरोटीक लेल कतहु मजदूरी क' रहल छथि। अहि मानसिकताकेँ समाप्त करबाक लेल उचित रोजगारक व्यवस्थाक सँग लोककेँ विश्वास दिएबाक आवश्यकता छैक जे ओ अपन मातृभूमि मिथिला मे रहियो केँ रोजीरोटी कमा सकैत छथि।
 (iv) शिक्षित-स्किल्ड बेरोजगारी - जेना तेना उपयुक्त शिक्षा लेबाक बादो मिथिला मे उपयुक्त रोजगार नहि भेटब पलायनक प्रमुख कारण अछि। एक गोट नौजवान केँ अपन पढ़ाई पूर्ण करबाके पश्चात अपन शिक्षा, योग्यता और रुचिक अनुरूप रोजगार भेट पबैत अछि आओर ओ रोजगारक तलाश मे सैकड़ों किलोमीटर दूर शहरके लेल पलायन करैत छथि। उदाहरणके तौर पर देखल जाउ सहरसा जिलाक एक छात्र कॉमर्स सँ ग्रैजुएट होइत आओर आब ओ अकाउंट्स सँ सम्बंधित काज करय चाहैत छथि वा क' सकैत छथि मुदा हुनका एतय सहरसा मे विकल्प नहि भेटैत छन्हि फलस्वरूप ओ दिल्ली जेहन शहर मे जाके कोनो सी. ए. फर्म में 4-5 हजार सँ नौकरी करब शुरू करैत छैथ। ई बस एक गोट उदाहरण अछि।
 (v) उपयुक्त शिक्षाके लेल पलायन - हमरा लोकनि सांगठनिक-सामाजिक जीवन मे प्रतिदिन अनेकों गामक जतरा करैत छी मुदा गाममे युवक लोकनिक उपस्थिति बहुत कम होइत अछि। हर एक गामक प्रायः 90 फ़ीसदी युवा गाम सँ बाहर पलायित भ' चुकल छथि। युवा लोकनिक पलायनक पाछू रोजगार केँ अलावे दोसर सबसँ महत्वपूर्ण कारक शिचक्षितिज आओर समुचित शिक्षा अछि।
 एक समय अपन विद्वताके लेल सम्पूर्ण विश्व मे प्रसिद्ध रहल मिथिला आजुक समय उपयुक्त शैक्षणिक संस्थान तकके उपलब्धताक दृष्टिकोण सँ बहुत पिछड़ि चुकल अछि। मिथिला क्षेत्रक स्कूल, महाविद्यालय, विश्वविद्यालय जेहन शैक्षणिक संस्थान शैक्षणिक वातावरण, आधारभूत संरचना, आवश्यक मूलभूत सुविधा, उचित संख्या में योग्य अध्यापक, उचित अध्यापन, समयानुकूल सिस्टम के आधुनिकीकरण जेहन कतेको रास परिवर्तनक बाट ताकि रहल अछि। क्षेत्रक शिक्षा स्तर दशकों सँ निरन्तर नीचाँ जाइत गेल। बच्चाकेँ बेहतर भविष्यक लेल नीक शिक्षा पहिल प्राथमिकता होइत अछि एहन मे अभिवावक अपन बच्चाक बेहतर शिक्षाक लेल धड़ल्ले दिल्ली, कोलकाता, कोटा, हैदराबाद, बंगलुरु जेहन शहर मे पठबैत छथि। एकर बाद मिथिला मे इंजीनियरिंग, चार्टर्ड अकाउंटेंसी, मेडिकल जेहन अनेकानेक पेशेवर क्षेत्रमे शिक्षाके लेल स्तरीय शिक्षण संस्थानक घोर अभाव सेहो एकर नमहरगर कारण अछि।
 अंत मे यैह कहब अछि जे हम सब पूर्ण साकांक्ष छी जे जाहि पलायनमुक्त, रोजगारयुक्त विकसित मिथिलाक सपना हम वर्षों सँ देखि रहल छी ओ पूरा हेतै आओर ओ भ' के रहतै, हम सब मिथिलाके लोक मिली एकरा क' के रहबै।
 ( नोट - इ आलेख मिथिलावाद पत्रिका मे सद्यः प्रकाशित अछि )